"Riigi ja ühe suurema omavalitsuse kukepoks on peegeldatud seadusandlusse ja tulemus on vähemalt maaelanikele-väikelinlastele üks suur mull ja sisutu null," väidab Sangaste vallavanem Kaido Tamberg.    Et kontrollida selle väite paikapidavust, küsitles Maaleht paarikümmet väljaspool Tallinna elavat koduomanikku.    Tulemus polnud Tambergi taustal üllatav: mitmed olid küll kuulnud, et 16. juunil võeti Riigikogus vastu  "Koduomanike maamaksust vabastav maksuseaduse muutmise seadus", aga see ei puudutanud neid väga.    Valik vastuseid:    "Elan ridaelamus, teemasse pole süvenenud."    "Kuulsin jah sellisest otsusest. Mul on korter, seega ilmselt märkimisväärset võitu pole. Eks see raha muude kulutuste katteks läheb."    Ilmselt oodanuks seaduse algatajad - IRL ja Reformierakond - palju suuremat vaimustust. Oli see ju lausa seaduse nimesse sisse kirjutatud (ikkagi maksust vabastav seadus!).